Namibië deporteer tientalle buitelanders na SAArgieffoto/Jaz O’Hara/Facebook Namibië sal vandeesweek 53 buitelandse burgers na Suid-Afrika deporteer nadat hulle onlangs ná die buurland gevlug het. Dié burgers vorm deel van die meer as 600 vlugtelinge en asielsoekers wat in Oktober kamp opgeslaan het by die VN se hoëkommissariaat vir vlugtelinge in Kaapstad en Pretoria uit protes teen die onlangse xenofobiese aanvalle in die land. Hulle is later op grond van ŉ hofbevel verwyder. David Indongo, ŉ polisiekommissaris in die suidelike gebied van Kharas in Namibië, het Maandag gesê die 53 buitelandse burgers het toe kamp opgeslaan by die vlugtelingkamp in Osire, noord van Windhoek. Hulle is Saterdagoggend deur immigrasiebeamptes na die nedersetting Noordoewer teen die suidelike grens met Suid-Afrika vervoer ter voorbereiding van hul deportasie na Suid-Afrika vandeesweek. Die vlugtelinge, wat 14 mans, 13 vroue en 26 kinders insluit, word tans in die EHW Baard-koshuis op Noordoewer gehuisves. Volgens die Namibiese polisie is die meerderheid van die vlugtelinge van Kongolese en Angolese afkoms, wat asielpermitte in Suid-Afrika gekry het.